Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В.П., поднесена против Решение на Министерството за спорт, по предметот Барање за пристап до информации од јавен карактер, на 26.08.2025 година го донесе следното

 **Р Е Ш Е Н И Е**

**1**.**Жалбата** изјавена од В.П., поднесена против Решение на Министерството за спорт бр.11-1544/5 од 12.08.2025 година, заведена во Агенцијата со бр.08-444 на 18.08.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.11-1544/5 од 12.08.2025 година СЕ ПОНИШТУВА.**

 **3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

В.П., како што е наведено во Жалбата, на 10.07.2025 година, по електронски пат, поднел Барање за пристап до информации од јавен карактер до Министерството за спорт, со кое побарал по е-маил да му бидат доставениследните информациии:

„1.Годишните извештаи за потрошени финансиски средства, заедно со целокупната пропратна документација (фактури, фискални сметки, одлуки, договори итн.) на Македонската спортска стрелачка федерација за 2022, 2023 и 2024 година, а кои погоренаведени финансиски средства и беа доделени на Македонската спортска стрелачка федерација од страна на Агенцијата за млади и спорт, преку меѓусебно склучени договори во врска со: Програма 20, Програма 40, Програма за распределба на средства од игри на среќа и забавни игри, Програма за развој на спорт и млади и Програма за спортска надеж.

2.Извештаите за потрошени финансиски средства, заедно со целокупната пропратна документација (фактури, патни сметки, фискални сметки, договори итн.) на Македонската спортска стрелачка федерација за таканаречени спортски ваучери доделени за 2022, 2023 и 2024 година, а кои беа доделени на Македонската спортска стрелачка федерација од страна на Агенцијата за млади и спорт“.

 Постапувајќи по ова Барање, Имателот на информации на Барателот му доставил Известување бр.11-1544/3 од 16.07.2025 година, со кое го известува Барателот на информациите дека “Вашето барање...е препратено до имателот на информации - Македонската спортска стрелачка федерација за понатамошно постапување и надлежност а врз основа на Законот за слободен пристап до информации од јавен карактер“.

 Незадоволен од добиеното Известување, Барателот на информации на 30.07.2025 година до Имателот доставил допис насловен „Претставка и повторно Барање за слободен пристап до информации од јавен карактер“, заведен кај Имателот со бр. 11-1544/4. Во истиот Барателот наведува дека „...Македонската спортска стрелачка федерација е здружение на граѓани...Министерството за спорт како надлежен државен орган од областа на спортот, располага со целокупната документација на поранешната Агенција за млади и спорт, вклучувајќи ги и бараните информации...За овие финансиски средства добиени од Агенцијата за млади и спорт, Македонската спортска стрелачка федерација имаше законска обврска, но и согласно меѓусебните склучени договори, да достави финансиски извештаи и пропратна документација како доказ за потрошените финансиски средства...“.

 Постапувајќи по погоре наведениот допис од Барателот, Имателот на информации донел Решение бр.11-1544/5 од 12.08.2025 година, со кое ја одбил „Претставката“ на Барателот „согласно член 6 став 5 од Законот за слободен пристап до информации од јавен карактер“. Во образложението на Решението е наведен и “Тест на штетност“ во кој се објаснува дека „Бараните информации се составен дел од истрага против барателот В.П., за кој е поведена постапка согласно Пријава за основано сомнение за перење пари и државен буџет и злосторничко здружување до Управа за финансиска полиција со арх.бр.0302-183“.

 Против наведеното Решение на Имателот на информации, Барателот поднесе Жалба до Агенцијата, заведена со бр.08-444 на 18.08.2025 година. Во Жалбата, покрај другото, е наведено: „...За постоење некакви пријави, првпат се запознавам од овој Тест за штетност во Решението бр.11-1544/5 од 12.08.2025 на Министерството за спорт...Убеден сум дека станува збор за неосновани пријави и сметам дека личното поименично именување и сите други податоци во Тестот за штетност, се намерно и тенденциозно наведени, за да бидам дискредитиран, оцрнет и да ми бидат нарушени честа и угледот како барател на информација од јавен карактер, се со цел да ми биде оневозможен пристапот до бараните информации од јавен карактер...сосема е очигледно дека овие информации...не се ниту стекнати, ниту составени информации за истрага, кривична или прекршочна постапка, за спроведување на управна и на граѓанска постапка...туку напротив овие информации се од јавен карактер и истите се достапни на секој заинтересиран граѓанин кој сака да знае како се трошат јавните државни буџетски пари...“.

 Агенцијата, преку е-маил заведен собр.08-444 од 18.08.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не достави одговор на жалба до Агенцијата.

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.11-1544/5 од 12.08.2025 година го поништи и **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер од 10.07.2025 година. Постапувајќи согласно член 18 од Законот за слободен пристап до информации од јавен карактер, Имателот всушност тврди дека не располага со бараната информации и од тие причини го препраќа Барањето до друг имател на информации, кој според содржината на Барањето е имател на информацијата.

Меѓутоа, постапувајќи по повторно Барање со иста содржина, поднесено од истиот Барател на информации, Имателот на информации веќе не тврди дека не располага со бараните информации, туку со Решение бр.11-1544/5 од 12.08.2025 година го одбива пристапот до истите. Притоа, како основа за одбивање го наведува член 6 став 5 од Законот за слободен пристап до информации од јавен карактер, односно непостоечка одредба во наведениот Закон.

Што се однесува на диспозитивот на оспореното Решение бр.11-1544/5 од 12.08.2025 година, со кое Имателот ја одбил „Претставката“ на Барателот согласно Законот за слободен пристап до информации од јавен карактер, Агенцијата му укажува на Имателот дека по поднесени претставки до него е должен да постапува согласно Законот за постапување по претставки и предлози, а не да се повикува на Законот за слободен пристап до информации од јавен карактер.

Агенцијата му укажува на Имателот на информации дека одбивање на пристап до барана информација од јавен карактер може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Доколку, Имателот на информации сметал дека бараната информација претставува исклучок нормиран во член 6 став 1 од Законот за слободен пристап до информации од јавен карактер, бил должен да донесе решение со кое жалбата ќе ја одбие согласно член 20 став 1 од истиот Закон, по спроведување на задолжителниот Тест на штетност, како задолжителна постапка, со која се утврдува балансот помеѓу интересот кој се заштитува и јавниот интерес, а не само паушално да споменува Тест на штетност во кој се повикува на наводна кривична пријава против Барателот на информации, без притоа да достави конкретни докази за таа пријава.

Согласно член 3 став 1 алинеја 3 од Законот за слободен пристап до информации од јавен карактер “Барател на информација е секое правно и физичко лице без дискриминација по која било основа, на начин и под услови утврдени со овој и друг закон“.

Агенцијата, исто така, му укажува на Имателот на информацијата дека, во случај на одбивање на пристап до барана информација, е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Воедно, Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 13, 18, 20 и 22 од истиот Закон, Имателот на информации е должен да ја информира јавноста со објавување на податоци од негова надлежност, целокупната документација за реализација на буџетот, за јавно-приватно партнерство, како и други информации кои произлегуваат од надлежноста и работата на имателот на информацијата.

Во конкретниот случај, Агенцијата смета дека бараните информации се информации од јавен карактер и му укажува на Имателот на информацијата да ја има предвид и одредбата од член 3 алинеја 7 од истиот Закон - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

При повторното постапување по предметното Барање (и повторно барање), Имателот на информациие должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**